### | | | | --- | --- | | | | | --- | | **Byråd** 17. december 2019 Sagsnr. 710-2019-11817 Dok.nr. 710-2019-258462 Naja Rasmussen | | 197.                Rammer for samarbejdet om udgående ambulante teams i voksenpsykiatrien - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til rammerne for
samarbejdet om udgående ambulante teams i voksenpsykiatrien, Region
[adresse].

Rammerne bygger på en fælles ambition om at sikre gode og
sammenhængende borgerforløb, der går på tværs af kommune, regionspsykiatri og
praktiserende læger. I den vedlagte beskrivelse udstikkes rammerne for, hvordan
samarbejdet om de udgående ambulante teams kan styrkes.

Regionspsykiatriens udgående ambulante teams rykker ud til
voksne borgere med svær psykisk sygdom og foretager ambulant behandling i
borgerens hjem. Hensigten er at skabe hurtig og tæt kontakt til borgeren, når
behov for akut hjælp opstår og herved bidrage til at forebygge indlæggelse. Det
udgående team vil også medvirke til at fremme tidligere udskrivelse, da teamet
ved behov kan stå klar i borgerens hjem, når borgeren udskrives.

I dag er det udgående team, der tilbyder hjælp til borgere i
Favrskov Kommune, tilgængeligt kl. 08.00-15.00 mandag til torsdag og kl.
08.00-13.00 fredag. Med rammernes vedtagelse og udmøntning vil det udgående
team være tilgængeligt i dag- og aftentimer alle ugens dage inklusiv weekender.
Det betyder, at støtte og hjælp til borgere med svær psykisk sygdom bliver mere
fleksibel og tilgængelig.

I [adresse] forventes op mod 13 borgere at kunne
modtage støtte fra det udgående team op til flere gange på en given dag.

For at kunne skabe det bedste forløb for den enkelte borger
kræves der gode overgange mellem det udgående team, kommunen og den
praktiserende læge. Kernen i de beskrevne rammer er derfor fem principper for
samarbejdet. Disse er:

·
Gensidig samarbejds- og informationspligt, som fx betyder, at
parterne ikke siger nej, når der inviteres til et samarbejde.

·
Kort reaktionstid, som fx betyder, at parterne etablerer kontakt
med hinanden inden for 2-3 hverdage, og at kommunen stiller et relevant tilbud
klar til borgeren inden for 4-8 uger, når borgerens forløb ved det udgående
team afsluttes.

·
Tilgængelighed, som fx indebærer, at parterne tilbyder en enkel
indgang til hinanden, så det er nemt at etablere første kontakt om en konkret
borger.

·
Relationsdannelse, som fx foregår ved at afholde fælles
uddannelse i de enkelte hospitalsklynger, som skal sikre høj kvalitet i
samarbejdet.

·
Rådgivning og sparring, som fx betyder, at det udgående team
understøtter kommunen og den praktiserende læge med rådgivning og specialiseret
ekspertise i konkrete borgerforløb.

Principperne udgør rammen for at styrke det tværgående
samarbejde, mens selve udmøntningen af principperne skal aftales i de lokale
hospitalsklynger. [adresse] er en del af [adresse], som, ud over
Favrskov Kommune, består af [adresse], repræsentanter for
praktiserende læger, Randers Kommune, [adresse] og Norddjurs Kommune.

Initiativet til fælles rammer for samarbejdet om udgående
ambulante teams er opstået som ét ud af 10 udviklingsinitiativer i ’Alliancen
om den nære psykiatri’.

’Alliancen om den nære psykiatri’ er dannet af
Kommunekontaktrådet Midtjylland i foråret 2018 og består af de 19 midtjyske
kommuner, Region Midtjylland, PLO-Midtjylland (praktiserende lægers
organisation) og bruger- og pårørendeorganisationer inden for psykiatrien. Et
af alliancens første politisk prioriterede indsatsområder er at finde fælles
løsninger i forhold til voksne med svær psykisk sygdom. Dette er tillige ét af
tre prioriterede indsatsområder i [adresse] 2019-2023.

**Den videre proces**

Rammerne er drøftet og godkendt:

·
30. oktober 2019 i Sundhedskoordinationsudvalget (politisk
sundhedssamarbejde mellem region, kommuner og praktiserende læger, hvor
borgmester Clavs Frandsen er én af de fem kommunale repræsentanter)

·
8. november 2019 i Kommunekontaktrådet Midtjylland (mødeforum for
borgmestre og udvalgte kommunalbestyrelsesmedlemmer fra de 19 kommuner om den
regionalpolitiske indsats)

·
26. november 2019 i Praksisplanudvalget (politisk samarbejde
mellem region, kommuner og praktiserende læger om opgavevaretagelsen i almen
praksis).

Herefter er rammerne for samarbejdet sendt til godkendelse i
de 19 midtjyske kommuner og i Regionsrådet. Rammerne forventes at træde i kraft
1. januar 2020.

2020 bliver et prøveår, hvor [adresse] sammen med
parterne i [adresse] får aftalt og udviklet, hvordan principperne udmøntes
lokalt. Derfor er der ikke en forventning om, at alle parter står klar til at
efterleve de fem principper fra dag ét. Til brug for udmøntningen er der
udarbejdet implementeringsovervejelser som tillæg til rammepapiret.
Implementeringsovervejelserne er vedlagt som bilag.

Primo 2021 evalueres samarbejdet om de udgående ambulante
teams i de enkelte hospitalsklynger. Erfaringerne udbredes herefter til fælles
videndeling og læring på tværs af hospitalsklyngerne i regionen.

**VURDERING**

Social og Sundhed vurderer, at rammerne indeholder gode
principper for et velfungerende og styrket samarbejde om udgående ambulante
teams. Udmøntning af principperne forventes derfor at betyde, at [adresse]
Kommunes voksne borgere med svær psykisk sygdom vil opleve bedre og mere
sammenhængende forløb.

I forhold til princippet om gensidig samarbejds- og
informationspligt oplever Social og Sundhed i forvejen, at der er vilje til
samarbejde fra [adresse] og praktiserende læger, når borgere
med svær psykisk sygdom har brug for hjælp.

Principperne om kort reaktionstid og tilgængelighed vil
Favrskov Kommune understøtte og løfte gennem ’Social Indsats’, som er indgangen
til ydelser på social-, handicap-  og psykiatriområdet. ’Social Indsats’ sørger
for tidlige og forebyggende indsatser med udgangspunkt i borgerens konkrete
behov og vil således tilbyde borgere relevante indsatser, når behandlingen fra
det udgående ambulante team afsluttes. Denne indgang til hurtig kontakt og
hjælp for samarbejdspartnere og borgere med psykisk sårbarhed og sygdom har
Favrskov Kommune således haft siden etableringen af ’Social Indsats’ i 2017.

Endeligt vurderer Social og Sundhed, at principperne om
relationsdannelse og tilgængelighed til rådgivning og specialiseret ekspertise
begge vil medvirke til, at Favrskov Kommune kan levere en endnu højere kvalitet
i indsatsen over for den enkelte borger.

Handicaprådet bemærker i sit
høringssvar, at rammerne for samarbejdet om udgående ambulante teams er et godt
og tiltrængt initiativ til bredt samarbejde. Rådet udtrykker dog bekymring for,
om der er bevilget tilstrækkelig økonomi til at løfte det skitserede
aktivitets- og ambitionsniveau. Social og Sundhed vurderer, at principperne
for samarbejdet kan efterleves inden for de eksisterende økonomiske rammer.

**ØKONOMI**

Vedtagelsen af rammerne for samarbejdet om udgående
ambulante teams i voksenpsykiatrien vurderes at kunne udmøntes
inden for de eksisterende økonomiske rammer.

**INDDRAGELSE**

Rammerne for samarbejdet om udgående ambulante teams og
implementeringsovervejelserne har været i høring hos Handicaprådet.

**INDSTILLING**

Direktør for Social og Sundhed indstiller til Byrådet:

1.
At rammerne for samarbejdet om udgående
ambulante teams i voksenpsykiatrien godkendes.

**BESLUTNING**

***Social- og Sundhedsudvalget, 3. december 2019:***

Fraværende:Ingen

Indstilles godkendt.

***Økonomiudvalget, 10. december 2019:***

Fraværende:Yan Jepsen

Indstilles godkendt.

**Bilag**

|  |  |
| --- | --- |
| Rammepapir for samarbejdet om udgående ambulante teams | 710-2019-226445 |
| Implementeringsovervejelser for udmøntning af rammepapiret | 710-2019-226450 |
| Handicaprådets høringssvar | 710-2019-239612 |